**OBRAZLOŽITEV:**

**1. Pravna podlaga**

Pravna podlaga za predlog Pravilnika o spremembah in dopolnitvah Pravilnika o prvih meritvah in obratovalnem monitoringu emisije snovi v zrak iz nepremičnih virov onesnaževanja ter o pogojih za njegovo izvajanje je dvanajsti odstavek 151. člena in 153. člena Zakona o varstvu okolja (Uradni list RS, št. 44/22, 18/23 – ZDU-1O, 78/23 – ZUNPEOVE in 23/24; v nadaljevanju: ZVO-2).

**2. Splošna obrazložitev v zvezi s predlogom predpisa**

Veljaven Pravilnik o prvih meritvah in obratovalnem monitoringu emisije snovi v zrak iz nepremičnih virov onesnaževanja ter o pogojih za njegovo izvajanje (Uradni list RS, št. 105/08 in 44/22 – ZVO-2; v nadaljevanju: pravilnik) določa vrste snovi v odpadnih plinih, parametre stanja odpadnih plinov in obratovalne parametre, ki so predmet prvih meritev in obratovalnega monitoringa emisije snovi v zrak iz nepremičnih virov onesnaževanja, metodologijo vzorčenja, merjenja in vrednotenja meritev ter način poročanja o opravljenih meritvah ministrstvu, pristojnemu za varstvo okolja. Pravilnik določa tudi opremo, vrsto akreditacije in tehnične pogoje, ki jih mora izpolnjevati oseba, ki izvaja obratovalni monitoring.

S spremembo uredbe smo prenesli zahtevo iz tretjega odstavka 2. člena Zakona o spremembah in dopolnitvah Zakona o varstvu okolja (ZVO-2A) (Uradni list RS, št. 23/24), ki določa, da mora povzročitelj obremenitve:

- podatke obratovalnega monitoringa najmanj enkrat letno sporočati ministrstvu in občini, na območju katere obratuje, ter o njegovih rezultatih obveščati javnost;

- z emisijami snovi v zrak mora veljavne polurne povprečne vrednosti in izračunane veljavne dnevne povprečne vrednosti, ki jih pridobi s trajnimi meritvami emisij snovi v zrak, objaviti na svoji spletni strani takoj, ko so na voljo, in jih enkrat mesečno za pretekli mesec posredovati ministrstvu ter v isti obliki in na isti način tudi občini, na območju katere obratuje;

- mora podatke, ki jih pridobi na podlagi trajnih meritev, telemetrično in v dejanskem času poročati ministrstvu;

- z emisijami snovi v zrak mora podatke občasnih meritev sporočati ministrstvu in občini, na območju katere obratuje, v enem mesecu od opravljenih meritev.

V nadaljevanju so po posameznih členih pojasnjene posamezne spremembe in dopolnitve glede na doslej veljaven pravilnik, in sicer:

- v 1. členu se sklic na »Direktivo 2000/76/ES Evropskega parlamenta in Sveta z dne 4. decembra 2000 o sežiganju odpadkov (UL L št. 332 z dne 28. 12. 2000, str. 91), Direktivo 82/883/EGS Sveta z dne 3. decembra 1982 o postopkih za nadzor in spremljanje stanja prvin okolja, ki prihajajo v stik z odpadki iz industrije titanovega dioksida (UL L št. 378/1 z dne 31. 12. 1982, str. 367), Direktivo 92/112/EGS Sveta z dne 12. decembra 1992 o postopkih usklajevanja programov za zmanjševanje in končno odpravo onesnaževanja z odpadki iz industrije titanovega dioksida (UL L št. 409/II z dne 31. 12. 1992, str. 170) in Direktivo 2001/80/ES Evropskega parlamenta in Sveta z dne 23. oktobra 2001 o omejevanju emisij nekaterih onesnaževal v zrak iz velikih kurilnih naprav (UL L št. 309 z dne 27. 11. 2001, str. 1)« nadomesti s relevantnim sklicem na »Direktivo 2010/75/EU Evropskega parlamenta in Sveta z dne 24. novembra 2010 o industrijskih emisijah (celovito preprečevanje in nadzorovanje onesnaževanja (prenovitev)) (UL L št. 334 z dne 17. 12. 2010, str. 17), zadnjič popravljeno s Popravkom (UL L št. 158 z dne 19. 6. 2012, str. 25)«.

Prav tako se sklic na »Referenčni dokument o splošnih načelih monitoringa 2003/C 170/03 z dne 7. julija 2003 za namene Direktive Sveta 96/61/ES o celovitem preprečevanju in nadzorovanju onesnaževanja okolja (UL C št. 170 z dne 19. 7. 2002, str. 3;« nadomesti z relevantnim sklicem na »Referenčno poročilo Skupnega raziskovalnega središča o monitoringu emisij v zrak in vodo iz IED naprav; EUR 29261 SL; doi 10.2760/344197.

- v četrti alineji prvega odstavka 2. člena se sklic na »Uredbo Evropskega parlamenta in Sveta (ES) št. 166/2006 z dne 18. januarja 2006 o Evropskem registru izpustov in prenosov onesnaževal ter spremembi direktiv Sveta 91/689/EGS in 96/61/ES (UL L št. 33 z dne 4. 2. 2006, str. 1; v nadaljnjem besedilu: Uredba 166/2006/ES)« nadomesti s relevantnim sklicem na »Uredbo (EU) 2024/1244 Evropskega parlamenta in Sveta z dne 24. aprila 2024 o sporočanju okoljskih podatkov industrijskih naprav, vzpostavitvi portala industrijskih emisij in razveljavitvi Uredbe (ES) št. 166/2006 (UL L, 2024/1244, 2. 5. 2024)«.

- v tretji alineji drugega odstavka 2. člena se črta besedilo »najboljšimi referenčnimi« ter tako uskladi sklicevanje na razpoložljive tehnike skladno z Uredbo o emisiji snovi v zrak iz nepremičnih virov onesnaževanja (Uradni list RS, št. 31/07 s spremembami);

- črtata se šesta in sedma alineja drugega odstavka 2. člena saj se pravilnik več ne uporablja za obračun okoljskih dajatev, trgovanje s pravicami do emisije onesnaževal ali izpolnjevanja pogojev iz dovoljenja za čezmerno obremenjevanje okolja;

- črta se tretji odstavek 2. člena saj se pravilnik uporablja tudi za merjenje emisij v zrak iz malih kurilnih naprav;

- v 13. člen (izvajanje trajnih meritev emisije snovi) se doda novi šestnajsti odstavek, s katerim je predpisano telemetrično posredovanje izmerjenih vrednosti ministrstvu;

- četrti odstavek 20. člena (poročilo o prvih meritvah) se spremeni na način, da je zagotovljeno posredovanje poročila o prvih meritvah ministrstvu in občini, na območju katere naprava obratuje, v 30 dneh od izvedenih meritev, pri tem se šteje, da so meritve opravljene po izvedenem vzorčenju in opravljenem analitskem postopku;

- tretji odstavek 21. člena (poročilo o obratovalnem monitoringu) se spremeni na način, da je zagotovljeno posredovanje poročila o obratovalnem monitoringu ministrstvu in občini, na območju katere naprava obratuje, v 30 dneh od izvedenih meritev, pri tem se šteje, da so meritve opravljene po izvedenem vzorčenju in opravljenem analitskem postopku;

- v 22. člen (izdelava dnevnega poročila pri izvajanju trajnih meritev emisije snovi), smo dodali nov četrti odstavek s katerim je predpisano, da se mora zavezanec za trajne meritve dnevna poročila, takoj ko so na voljo, objaviti na svoji spletni in jih enkrat mesečno za pretekli mesec posredovati ministrstvu in občini na območju katere obratuje.

**OSNUTEK PREDPISA:**

Na podlagi petega odstavka 150. člena in dvanajstega odstavka 151. člena ter v zvezi s prvim odstavkom 265. člena Zakona o varstvu okolja (Uradni list RS, št. 44/22, 18/23 – ZDU-1O, 78/23 – ZUNPEOVE in 23/24) izdaja minister za okolje, podnebje in energijo

**P R A V I L N I K**

**o spremembah in dopolnitvah**

**Pravilnika o prvih meritvah in obratovalnem monitoringu emisije snovi v zrak iz nepremičnih virov onesnaževanja ter o pogojih za njegovo izvajanje**

1. člen

V Pravilniku o prvih meritvah in obratovalnem monitoringu emisije snovi v zrak iz nepremičnih virov onesnaževanja ter o pogojih za njegovo izvajanje (Uradni list RS, št. 105/08 in 44/22 – ZVO-2) se v 1. členu v prvem odstavku besedilo »Direktivo 2000/76/ES Evropskega parlamenta in Sveta z dne 4. decembra 2000 o sežiganju odpadkov (UL L št. 332 z dne 28. 12. 2000, str. 91), Direktivo 82/883/EGS Sveta z dne 3. decembra 1982 o postopkih za nadzor in spremljanje stanja prvin okolja, ki prihajajo v stik z odpadki iz industrije titanovega dioksida (UL L št. 378/1 z dne 31. 12. 1982, str. 367), Direktivo 92/112/EGS Sveta z dne 12. decembra 1992 o postopkih usklajevanja programov za zmanjševanje in končno odpravo onesnaževanja z odpadki iz industrije titanovega dioksida (UL L št. 409/II z dne 31. 12. 1992, str. 170) in Direktivo 2001/80/ES Evropskega parlamenta in Sveta z dne 23. oktobra 2001 o omejevanju emisij nekaterih onesnaževal v zrak iz velikih kurilnih naprav (UL L št. 309 z dne 27. 11. 2001, str. 1)« nadomesti z besedilom »Direktivo 2010/75/EU Evropskega parlamenta in Sveta z dne 24. novembra 2010 o industrijskih emisijah (celovito preprečevanje in nadzorovanje onesnaževanja (prenovitev)) (UL L št. 334 z dne 17. 12. 2010, str. 17), zadnjič popravljeno s Popravkom (UL L št. 158 z dne 19. 6. 2012, str. 25)«.

V tretjem odstavku se besedilo »Referenčni dokument o splošnih načelih monitoringa 2003/C 170/03 z dne 7. julija 2003 za namene Direktive Sveta 96/61/ES o celovitem preprečevanju in nadzorovanju onesnaževanja okolja (UL C št. 170 z dne 19. 7. 2002, str. 3; v nadaljnjem besedilu: Referenčni dokument o monitoringu)« nadomesti z besedilom »Referenčno poročilo Skupnega raziskovalnega središča o monitoringu emisij v zrak in vodo iz IED naprav; EUR 29261 SL; doi 10.2760/344197 (v nadaljnjem besedilu: Referenčni dokument o monitoringu)«.

2. člen

V 2. členu se v prvem odstavku v četrti alineji besedilo »Uredbo Evropskega parlamenta in Sveta (ES) št. 166/2006 z dne 18. januarja 2006 o Evropskem registru izpustov in prenosov onesnaževal ter spremembi direktiv Sveta 91/689/EGS in 96/61/ES (UL L št. 33 z dne 4. 2. 2006, str. 1; v nadaljnjem besedilu: Uredba 166/2006/ES)« nadomesti z besedilom »Uredbo (EU) 2024/1244 Evropskega parlamenta in Sveta z dne 24. aprila 2024 o sporočanju okoljskih podatkov industrijskih naprav, vzpostavitvi portala industrijskih emisij in razveljavitvi Uredbe (ES) št. 166/2006 (UL L, 2024/1244, 2. 5. 2024)«.

V tretji alineji se črta besedilo »najboljšimi referenčnimi«.

V peti alineji se podpičje na koncu alineje nadomesti s piko, šesta in sedma alineja pa se črtata.

Tretji odstavek se črta.

3. člen

V 13. členu se za petnajstim odstavkom doda nov šestnajsti odstavek, ki se glasi:

»(16) Izmerjene trenutne vrednosti, preračunane na enoto prostornine suhih ali mokrih odpadnih plinov pri normnih pogojih, zavezanec telemetrično, v obliki, ki jo ministrstvo objavi na spletni strani, v dejanskem času poroča ministrstvu.«.

4. člen

V 20. členu se četrti odstavek spremeni tako, da se glasi:

»(4) Poročilo o prvih meritvah mora izvajalec obratovalnega monitoringa predložiti zavezancu v elektronski obliki najkasneje 20 dni po opravljenih meritvah. Zavezanec mora ministrstvu in občini, na območju katere obratuje, posredovati poročilo o prvih meritvah v elektronski obliki najkasneje 10 dni po prejemu poročila. Šteje se, da so meritve opravljene, ko je izvedeno vzorčenje in laboratorijska analiza odvzetih vzorcev.«.

5. člen

V 21. členu se tretji odstavek spremeni tako, da se glasi:

»(3) Poročilo o občasnih meritvah emisije snovi mora izvajalec obratovalnega monitoringa izdelati za tisto leto v več letnem obdobju izvajanja občasnih meritev, ki je določeno v predpisu, ki ureja emisijo snovi v zrak iz nepremičnih virov onesnaževanja, ali v okoljevarstvenem dovoljenju in ga predložiti zavezancu v elektronski obliki najkasneje 20 dni po opravljenih meritvah. Zavezanec mora poslati poročilo o občasnih meritvah v elektronski obliki ministrstvu in občini, na območju katere obratuje, najkasneje 10 dni po prejemu poročila. Šteje se, da so meritve opravljene, ko je izvedeno vzorčenje in laboratorijska analiza odvzetih vzorcev.«.

6. člen

V 22. členu se za tretjim odstavkom doda nov četrti odstavek, ki se glasi:

»(4) Zavezanec mora dnevna poročila, takoj, ko so na voljo, objaviti na svoji spletni strani in jih enkrat mesečno za pretekli mesec posredovati ministrstvu in na isti način tudi občini, na območju katere obratuje.«.

7. člen

Ta pravilnik začne veljati petnajsti dan po objavi v Uradnem listu Republike Slovenije.

Št.

Ljubljana,

EVA 2024-2570-0066

Vlada Republike Slovenije

dr. Robert Golob

predsednik